કેટલાક રિલેશન્સ પંપાળીને જતન કરવા જેવા હોય છે, તો કેટલાક રિલેશન હૈયાની દાબડીમાં સંતાડી રાખવા જેવા હોય છે. કેટલાક સંબંધોની જાહેરાતો કરીને ગૌરવ લેવાય છે, તો કેટલાક સંબંધોનું માત્ર શોષણ થતું રહે છે. સંસારના શો-કેસમાં કેટલાક સંબંધો વ્યક્તિની ગેરહાજરીમાં હૂંફ અને શાતા આપતા રહે છે. સંબંધની વાત જ નિરાળી છે. કોઈ વખત પ્રવાસમાં થોડીક ક્ષણોના સહવાસમાં કે આકસ્મિક મુલાકાતમાં જ પરસ્પરની નજીક પહોંચી જવાય છે, તો ક્યારેક વર્ષોથી સાથે રહેવાનો સંબંધ પણ સાવ અચાનક સમાપ્ત થઈ જાય છે. સંબંધોના મેઘધનુષ જેટલા રળિયામણા છે એટલા જ રિબાવનારાં પણ છે. સંબંધ જ્યારે નંદવાય છે ત્યારે દિલની દુનિયામાં સુનામી અને સેંડી કરતાંય ભારે વાવાઝોડું આવે છે અને સર્વનાશ સર્જે છે. આકસ્મિક નંદવાયેલો સંબંધ માનવીના ભીતરને પીંખી નાખે છે. દિલ ફરિયાદ કરે છે કે અરેરે ! તારા માટે મેં આટઆટલું કર્યું તોય તને મારી કિંમત ન સમજાઈ ? તારા માટે મેં કેટકેટલું કર્યું છતાં આખરે તેં મારી સાથે આવી ક્રૂરતા બતાવી ? કેટલાક તૂટેલા સંબંધને પુન: જોડી શકાય છે – સાંધી શકાય છે, કેટલાક સંબંધને અમુક તબક્કે તૂટી જવા દેવા જ હિતાવહ હોય છે. સંબંધ તૂટવાના મુખ્યત્વે સાત કારણો હોય છે.